যে কারণে ডোনাল্ড ট্রাম্পকে সে দেশের মানুষের বেকারত্ব ঘোচাতে জনমত তৈরি করতে হয় সে দেশে বহিরাগত নাগরিকদের বিরুদ্ধে, ঠিক একই কারণে এ দেশে অমিত শাহদের জনমত গড়ে তুলতে হয় এ দেশে ‘বহিরাগত’ অহিন্দুদের বিরুদ্ধে। আবার হিন্দুদের মধ্যেও বর্ণাশ্রম বজায় রেখেই ফায়দা তুলছে শাসক দল। সুপ্রিম কোর্টের নির্দেশের পরও শবরীমালা মন্দিরে সব বয়সী মহিলাদের প্রবেশাধিকার আটকাতে যে ভাবে এই হিন্দুত্ববাদীরা পথে নেমেছে তাতে সন্দেহ নেই যে দলিত ও মহিলাদের সমানাধিকারের পথের কাঁটা তারাই। অথচ মেরুকরণের রাজনীতির মঞ্চে এই সব অংশকেই মুসলমান-বিরোধী হিন্দু ঐক্যে সামিল করা হচ্ছে। এ ভাবেই মেরুকরণের রাজনীতির সামাজিক ভিত্তি প্রসারিত হচ্ছে সরকারি মদতেই। এর ফলে এক দিকে যেমন হিন্দু মৌলবাদীদের দাপট বাড়ছে সমাজে, ঠিক পাল্টা মুসলিম মৌলবাদীরাও এই সামাজিক জলবায়ু পরিবর্তনে জেগে উঠছে, বিস্তার লাভ করছে। গোটা সমাজ জুড়েই এই মৌলবাদী ধারণার নতুন আঙ্গিকে প্রচার ও প্রসারই এখন দেশের সামনে এক বড়ো বিপদ।